Diari Oficial de la Generalitat Valenciana


Sumari del DOGV 6452, del 03-02-2011 (2011/1071)

Bases particulars del concurs de selecció i adjudicació del Programa d'Actuació Integrada per al Desenvolupament de l'Àmbit de l'Àrea de Repartiment Colata, delimitada de sòl urbanitzable terciari industrial, del Pla General.
---------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6452

Data del DOGV
:   03-02-2011

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2011/1071


Data del document
:   27-01-2011

Organisme emissor
:   Ajuntament de Montaverner

Tipus de document
:   Anunci

Anàlisi jurídica

 Descriptors 

:   * Montaverner
    * pla d'urbanisme
    * administració local

Bases particulars del concurs de selecció i adjudicació del Programa d'Actuació Integrada per al Desenvolupament de l'Àmbit de l'Àrea de Repartiment Colata, delimitada de sòl urbanitzable terciari industrial, del Pla General. [2011/1071]  
El Ple de l'Ajuntament, en data 26 de gener de 2011, va adoptar un acord amb la següent part dispositiva:  
«Primer  
Iniciar el procediment per a la gestió indirecta del Programa d'Actuació Integrada per al Desenvolupament de l'Àmbit de l'Àrea de Repartiment Colata, delimitada de sòl urbanitzable terciari industrial, del Pla General de Montaverner.  
Segon  
Aprovar i publicar en el Diari Oficial de la Comunitat Valenciana les bases particulars per les quals es regirà el concurs de selecció i adjudicació de l'esmentat programa, fent constar que les bases generals que regularan el procediment són les aprovades per l'Acord de Ple de 26 de gener de 2011. La publicació de l'anunci d'aquestes bases particulars de programació en el Diari Oficial de la Comunitat Valenciana produirà els efectes suspensius de l'atorgament de llicències a què es refereix l'article 101.2 de la Llei Urbanística Valenciana, segons disposa el 289 del Reglament d'Ordenació i Gestió Territorial i Urbanística. La suspensió de llicències implicarà així mateix la dels acords aprovatoris de nous programes al mateix àmbit.  
Tercer  
Ordenar la publicació de l'anunci del concurs de selecció i adjudicació del Programa d'Actuació Integrada per al Desenvolupament de l'Àmbit de l'Àrea de Repartiment Colata, delimitada de sòl urbanitzable terciari industrial, del Pla General de Montaverner, en el Diari Oficial de la Unió Europea en primer lloc, en el Diari Oficial de la Comunitat Valenciana i al tauler d'anuncis de l'Ajuntament, amb els continguts previstos en l'article 132 de la Llei Urbanística Valenciana (LUV) i 291 del Reglament d'Ordenació i Gestió Territorial i Urbanística (ROGTU).  
Quart  
Remetre, en suport digital, a la Conselleria de Medi Ambient, Aigua, Urbanisme i Habitatge, una còpia completa i diligenciada de les bases particulars que regiran aquest concurs de programació, en compliment del que estableix l'article 328.1.b del Decret 67/2006, de 19 de maig.  
Cinqué  
Contra aquesta resolució, que posa fi a la via administrativa, es podrà interposar un recurs potestatiu de reposició davant d'aquest Ple de l'Ajuntament, en el termini d'un mes a partir de l'endemà de la seua publicació, o, en el termini de dos mesos des de la dita publicació, un recurs contenciós administratiu davant de la sala d'aquesta jurisdicció del Tribunal Superior de Justícia de la Comunitat Valenciana, de conformitat amb el que disposa l'article 116.1 de la Llei 30/1992, de 26 de novembre, i els articles 8 i 46 de la Llei 29/1998, de 13 de juliol».  
Bases particulars per les quals es regirà el concurs de selecció i adjudicació del Programa d'Actuació Integrada per al Desenvolupament de l'Àmbit de l'Àrea de Repartiment Colata, del Pla General d'Ordenació Urbana de Montaverner  
Títol I. Disposicions generals  
I. Objecte i àmbit  
Aquestes bases particulars tenen com a objecte regular les condicions de caràcter tècnic, jurídic, econòmic i administratiu, per les quals es regirà el concurs de selecció i adjudicació d'una proposta per al desenvolupament i execució del programa d'actuació integrada de l'àrea de repartiment Colata delimitada de sòl urbanitzable terciari industrial, del Pla General, que té els següents límits: al nord, amb sòl no urbanitzable comú, coincident amb el camí de Colata, que afronta longitudinalment amb el sector; al sud amb la via pecuària denominada camí de Gandia; a l'est amb sòl no urbanitzable comú a les proximitats de la línia fèrria Xàtiva-Alcoi; i a l'oest amb sòl no urbanitzable limítrof amb la zona de protecció de la CV-60.   
L'àmbit de programació està definit en el pla parcial que va ser objecte d'informació pública en el Diari Oficial de la Comunitat Valenciana (DOCV) número 6426 de data 28 de desembre de 2010. No pertoca la modificació de l'àmbit de programació. Únicament es permetran ajustos derivats de les condicions d'enllaç o connexió, que justificadament, es requerisquen.  
II. Règim jurídic  
(art. 286.1.d del Reglament d'Ordenació i Gestió Territorial i Urbanística)  
El règim jurídic d'aquest programa és el previst en la base II de les bases generals aprovades pel Consell mitjançant un Decret 67/2006, de 19 de maig, pel qual s'estableix el Reglament d'Ordenació i Gestió Territorial i Urbanística Valenciana.  
III. Ordenació urbanística vigent  
(art. 131.2.a Llei Urbanística Valenciana)  
De conformitat amb el Pla General vigent, l'àmbit objecte de desenvolupament està classificat com a sòl urbanitzable i qualificat com a zona terciari/industrial. A continuació s'indiquen les següents dades resultants del mesurament sobre la cartografia disponible, amb indicació de l'aprofitament tipus que correspon als terrenys inclosos en la unitat d'execució, conforme al Pla General.  
L'adjudicació del programa i de la condició d'urbanitzador està condicionada al fet que els instruments de planejament assenyalats en el paràgraf anterior s'aproven definitivament i es publiquen en els butlletins corresponents. En cas de no donar-se les condicions esmentades, el procediment de selecció i l'adjudicació es tindran per no realitzats, i no se subscriurà el contracte de desenvolupament i execució, ni, per tant, s'executaran les obres objecte d'aquest plec; per això, les empreses que concórreguen al concurs assumeixen el que s'ha exposat, sense dret a cap indemnització per l'obra de deixada d'executar.  
Àrea de repartiment Colata  
Superfície total: 515.290,25 m²s  
Edificabilitat ter./ind.: 215.094,77 m²t.  
Equipaments: 0,00 m²s  
SJL (RV): 8.504,01 m²s  
SJL (ZV): 58.143,75 m²s  
RV: 80.854,05 m²s  
Aprofitament tipus: 0,48994743 m²t ter./ind. m²s.  
Es fa notar que l'edificabilitat de 215.094,77 m²t terciari/industrial m²s correspon a l'edificabilitat de càlcul de l'aprofitament tipus, sent l'edificabilitat neta sobre parcel·la la resultant d'aplicar les condicions d'emplaçament i volum de l'edificació, establides en la secció segona, del capítol 1 del títol III del pla parcial.  
IV. Memòria de necessitats i objectius del programa d'actuació integrada  
(art. 131.2.b i art. 124 Llei Urbanística Valenciana)  
1. Ordenació urbanística vigent:   
L'ordenació urbanística estructural i detallada de l'àrea de repartiment Colata està composta per la modificació número 9 del Pla General de Montaverner, justificació d'integració territorial, pla parcial, estudi d'impacte ambiental, estudi d'integració paisatgístic i sol·licitud de prospecció d'estudi arqueològic aprovada inicialment pel Ple de l'Ajuntament de Montaverner en la sessió plenària del dia 14 de desembre de 2010, i pendent d'aprovació definitiva per l'òrgan autonòmic competent.  
2. Memòria de necessitats:  
Es persegueix completar la urbanització d'aquesta zona de sòl urbanitzable i integrar-la efectivament amb l'entorn urbanitzat, aconseguint un desenvolupament urbà harmònic.  
3. Objectius de la programació:  
El programa haurà de contindre les previsions necessàries per a complir amb els objectius mínims fixats en l'article 124 LUV, en concret:  
a) Gestionar la transformació jurídica de les finques afectades pel programa.  
b) Urbanitzar completament l'àmbit que constitueix l'objecte del programa i realitzar les obres públiques addicionals que calguen, amb subjecció a les previsions temporals i econòmiques del programa (definint-se, a nivell general, aquelles obres necessàries per a garantir els serveis urbanístics i la seua connexió amb les infraestructures generals).  
c) Connectar i integrar adequadament la urbanització amb les xarxes d'infraestructures d'energia, comunicacions i serveis públics existent; per a això l'urbanitzador haurà de:  
- Presentar, si pertoca, estudis i informes favorables per a realitzar les connexions amb les corresponents companyies subministradores (llum, aigua, gas, telefonia i altres).  
- Incloure en el projecte d'urbanització la construcció de les obres complementàries que calguen, com ara la desviació o substitució d'infraestructures agràries, en coordinació amb els organismes corresponents i la connexió fins al punt que fixe la companyia subministradora d'energia elèctrica en les condicions que establisca. Els costos d'aquestes actuacions de connexió i integració s'inclouran dins del pressupost de l'obra urbanitzadora, a l'empara del que estableix l'article 303.j del ROGTU.  
d) Complementar les infraestructures i espais públics o reserves dotacionals en tot el que calga per a no minvar ni desequilibrar els nivells de qualitat, quantitat o capacitat de serveis existents i exigibles reglamentàriament.  
e) Obtindre els sòls dotacionals públics de l'àmbit de l'actuació a favor d'aquest Ajuntament gratuïtament. A aquest efecte:  
- L'urbanitzador, una vegada inscrit el projecte de reparcel·lació al Registre de la Propietat, traslladarà al Departament d'Urbanisme de l'Ajuntament de Montaverner el corresponent certificat que ho acredite.  
- L'urbanitzador, abans de fer un oferiment formal a aquest Ajuntament de les obres d'urbanització, haurà d'haver remés tots els certificats d'obres, les factures emeses per l'empresari constructor i la documentació que en justifique el pagament efectiu.  
- Els transformadors d'energia elèctrica es consideraran equipament públic de titularitat privada i s'entregaran a la companyia subministradora. Tant el sòl necessari per a la seua implantació com el seu cost hauran de ser assumits per tots els propietaris afectats.  
f) Obtindre, si pertoca, l'aprofitament que legalment corresponga a favor de l'Ajuntament de Montaverner, lliure de càrregues d'urbanització de forma gratuïta, sense perjudici de l'obligació legal de suportar les càrregues d'urbanització corresponents a la cessió.   
g) Ordenar el repartiment equitatiu de les càrregues i beneficis de l'actuació entre els afectats.  
h) S'estableix el termini de 2 anys, comptat a partir de la recepció municipal de les obres d'urbanització, per a edificar els solars resultants de l'actuació urbanitzadora adjudicats a l'urbanitzador. No obstant això, en l'acord de recepció definitiva de les obres d'urbanització, i de forma expressament justificada, es podrà ampliar el dit termini a 4 anys, i es determinarà la seqüència i prioritat d'execució, en dues fases bianuals, de conformitat amb la possibilitat prevista en l'article 125.6 LUV i 495 ROGTU.  
i) Obtindre mitjançant la seua inclusió en l'àrea reparcel·lable, i amb càrrec al programa d'actuació integrada, la superfície de 484.532,55 m² conforme regula l'article 13.6 de la Llei 4/2004, de 30 de juny, de la Generalitat, d'Ordenació del Territori i Protecció del Paisatge. Aquesta superfície no té aprofitament urbanístic.  
V. Paràmetres urbanístics. Fitxa de gestió  
(art. 131.2.c Llei Urbanística Valenciana)  
Per al desenvolupament de l'àmbit de la unitat d'execució hauran de tindre's en compte les prescripcions següents:  
a) Seqüència lògica de desenvolupament de l'actuació: l'àmbit haurà de desenvolupar-se simultàniament en una única fase.  
b) Condicions d'integració i connexió: el desenvolupament de la unitat d'execució haurà de preveure l'enllaç dels serveis urbanístics.  
c) Delimitació de l'àmbit. Definit en el pla que s'adjunta a aquestes bases i que inclou la modificació número 9 del Pla General d'Ordenació Urbana (PGOU). En especial, hauran d'obtindre's les zones denominades PNL-1 i PNL-2 del pla parcial que es va aprovar en el Ple de 14 de desembre.  
d) Aprofitament tipus. 0,80380823 m²t ter./ind. m²s. Fitxa de gestió continguda en el pla parcial.   
VI. Criteris i objectius urbanístics i territorials  
(art. 131.2.d Llei Urbanística Valenciana)  
No és procedent formular criteris i objectius urbanístics i territorials en les propostes de planejament dels concursants, atés que es preveu desenvolupar sòl urbanitzable amb ordenació detallada.  
VII. Criteris d'ordenació urbanística  
(art. 131.2.d Llei Urbanística Valenciana)  
No és procedent fixar directrius i estratègies d'ordenació atés que es preveu desenvolupar sòl urbanitzable amb ordenació detallada, sense perjudici del que preveu la base IX.  
VIII. Objectius d'edificació privada  
(art. 131.2.e Llei Urbanística Valenciana)  
1. S'estableix en un 50% d'obra executada d'urbanització, com a percentatge mínim per a simultaniejar la urbanització i l'edificació. En el 50% de l'obra d'urbanització han d'estar executades les esplanades i tot-u, serveis urbanístics, rastells, base rígida de voreres i 1a capa del paviment del ferm. A més, es farà constar en la llicència que aquesta queda condicionada al compliment d'aquestos compromisos i també s'hi ha de fer l'advertència al notari i al registrador de la propietat que en la declaració d'obra nova en construcció que el primer autoritze i el segon inscriga ha de deixar-se constància que els compromisos esmentats condicionen l'eficàcia de la llicència i la definitiva adquisició del dret a edificar.  
2. Les condicions de les parcel·les edificables, el volum i forma dels edificis, les condicions estètiques de l'edificació, així com la reserva d'aparcaments, seran els establits en els instruments de planejament que siguen aplicables.  
IX. Prescripcions tècniques dels documents d'ordenació i gestió  
(art. 131.2.f Llei Urbanística Valenciana)  
Per al desenvolupament de l'àmbit Innovem, SL, ha presentat un pla parcial contingut en la modificació número 9 del PGOU, al qual ens remetem per ser d'acatament obligat.   
X. Admissibilitat de variants  
(art. 131.2.g de la Llei Urbanística Valenciana i 309 ROGTU)  
1. Únicament seran admissibles les modificacions de l'àmbit territorial que consistisquen en mers retocs o ajustos de detall en algun punt perimetral de l'actuació o de les seues connexions viàries.  
2. Cada aspirant a urbanitzador podrà presentar una única variant.  
3. La presentació d'una variant respecte de l'alternativa tècnica inicial en cap cas legitimarà la presentació d'una nova proposició juridicoeconòmica.  
4. En especial, no podrà alterar-se ni modificar-se la zona denominada PNL-1 i PNL-2 del pla parcial que es va aprovar en el Ple de 14 de desembre de 2010.  
XI. Prescripcions tècniques del projecte urbanització  
(art. 131.2.h Llei Urbanística Valenciana)  
El projecte d'urbanització haurà de definir els detalls tècnics amb precisió suficient perquè puga ser executat, eventualment, sota la direcció d'un tècnic diferent del seu redactor original, havent de complir el que estableix l'article 101 de la Llei 30/2007, de 30 d'octubre, de Contractes del Sector Públic. No podrà modificar les previsions del pla que desenvolupa. En cap cas, podrà contindre determinacions sobre ordenació, règim del sòl o de l'edificació.  
Comprendrà tots els documents assenyalats en l'article 156.1 de la Llei Urbanística Valenciana i en l'article 350 del Reglament d'Ordenació i Gestió Territorial i Urbanística.  
Els projectes d'urbanització que es presenten com a alternativa tècnica per al desenvolupament d'aquest programa hauran d'atindre's a les condicions establides en l'annex I.  
En el projecte d'urbanització s'hauran de preveure els costos d'urbanització del programa, desglossant els costos que han de pagar els propietaris de terrenys subjectes al règim de les actuacions integrades dels de les actuacions aïllades, si n'hi haguera.  
Per a fer complir l'article 28.3 de la LUV i a fi d'obtindre les dades necessàries per a indemnitzar pels serveis urbanístics existents, el projecte d'urbanització contindrà així mateix el traçat i distribució de les xarxes, la representació en un plànol d'aquestes en els plans d'estat actual dels terrenys, incloses les xarxes aèries i les connexions existents, així com l'estat de funcionament de les xarxes i materials que les formen.  
XII. Preu de licitació  
(art. 286.1.h del Reglament d'Ordenació i Gestió Territorial i Urbanística)  
El preu cert de licitació, que té el caràcter de màxim i que serveix de base per al càlcul de la garantia provisional, s'estableix en quinze milions quatre-cents cinquanta-huit mil set-cents euros (00.459.779,00 euros, IVA no inclòs), d'acord amb el que estableix l'article 140.1 de la Llei Urbanística Valenciana.   
XIII. Terminis de desenvolupament i execució del programa  
(art. 131.2.i Llei Urbanística Valenciana i art. 286.1.i del Reglament d'Ordenació i Gestió Territorial i Urbanística)  
S'estableixen, els següents terminis màxims per a l'execució de les següents actuacions per part de l'urbanitzador:  
- Termini màxim inici selecció de l'empresari constructor, si pertoca: 2 mesos, des de formalització contracte Ajuntament-urbanitzador (art. 332.1.b ROGTU).  
- Remissió de comunicacions article 166 LUV: 1 mes, des de firma del contracte amb l'empresari constructor o des de la formalització del contracte Ajuntament-urbanitzador (art. 382 ROGTU).  
- Termini màxim presentació projecte de reparcel·lació: 3 mesos, des de la finalització del termini per a l'opció de la modalitat de retribució (art. 332.1.c ROGTU).  
- Termini màxim presentació text refós de projecte de reparcel·lació: 2 mesos, des de la recepció del decret en què s'indiquen les modificacions que s'han d'introduir, si pertoca (art. 332.1.d ROGTU).  
- Termini màxim d'inici d'obra urbanitzadora: 3 mesos, des de fermesa en via administrativa del projecte de reparcel·lació i amb l'acreditació prèvia del pagament als creditors nets del compte de liquidació provisional (art. 332.1.e ROGTU).  
- Termini màxim execució urbanització: 36 mesos, des del seu inici.  
- Termini màxim edificació dels solars: 2 anys des de recepció obres urbanització, prorrogable (art. 495 ROGTU).   
L'urbanitzador està obligat al compliment d'aquests terminis i del que disposa la base XI de les bases generals aprovades pel Ple de 26 de gener del 2011, tenint en compte que el seu incompliment podrà comportar la imposició de multes coercitives, segons disposa la normativa de contractació administrativa i, si pertoca, la resolució del contracte.  
XIV. Selecció de l'empresari constructor  
Amb independència del preu d'execució de les obres d'urbanització, l'agent urbanitzador tramitarà el procediment per a la selecció de l'empresari constructor responsable de l'execució del projecte d'urbanització que s'aprove. El dit procediment es regirà pel que establix la legislació bàsica de contractació pública.  
Títol II. Adjudicació del programa  
XV. Capacitat per a ser urbanitzador  
1. Podran participar en el concurs per a la selecció i adjudicació d'aquest programa d'actuació integrada totes les persones, naturals o jurídiques, espanyoles o estrangeres, que tinguen plena capacitat d'obrar, siguen o no propietàries dels terrenys afectats i que complisquen les condicions de solvència econòmica i financera, tècnica i professional exigibles segons aquestes bases.  
2. En cap cas podran ser urbanitzadors ni promoure programes d'actuació integrada les persones en què concórrega alguna prohibició de contractar de les previstes en la legislació estatal i europea de contractació administrativa.  
Solvència econòmica i financera  
1. La justificació de la solvència econòmica i financera de l'urbanitzador s'acreditarà per un o alguns dels mitjans següents:  
a) Informe d'institucions financeres o, si és procedent, justificant de l'existència d'una assegurança d'indemnització per riscos professionals.  
b) Si es tractara de persones jurídiques, presentació dels comptes anuals o d'un extracte d'aquests, en el cas que la publicació dels comptes siga obligatòria en la legislació del país on l'aspirant a urbanitzador estiga establit.  
c) Declaració sobre el volum global de negocis i, si és procedent, sobre el volum de negocis relacionat amb el desenvolupament i la promoció d'actuacions semblants que són objecte de concurs, corresponent com a màxim als tres últims exercicis.  
Solvència tècnica i professional  
1. La justificació de la solvència tècnica i professional de l'urbanitzador s'acreditarà per un o més dels mitjans següents:  
a) Presentació d'una relació dels programes d'actuació integrada promoguts i gestionats pel concursant o els seus socis a nivell empresarial o tècnic.   
b) Indicació de l'equip tècnic, estiga o no integrat en l'estructura organitzativa de l'urbanitzador, que participarà en la gestió del programa d'actuació integrada, i especialment dels responsables del control de qualitat.  
c) Titulacions acadèmiques i professionals del personal de direcció de l'urbanitzador.  
d) Declaració que indique el personal vinculat a l'empresa que es postula com a agent urbanitzador.  
e) Declaració del material, instal·lacions i equip tècnic de què dispose l'urbanitzador per al compliment dels seus compromisos.  
f) Declaració de les mesures adoptades per a controlar la qualitat durant el desenvolupament i execució del programa d'actuació integrada, incloent els mitjans d'estudi i investigació de què es dispose.  
g) Declaració de les mesures de gestió mediambiental que el concursant està disposat a aplicar durant el desenvolupament i execució del programa d'actuació integrada.  
2. Si per raons justificades en cada cas concret l'urbanitzador no estiguera en condicions de presentar les referències sol·licitada per l'Ajuntament, podrà acreditar la seua solvència tècnica i professional basant-se en la solvència d'altres entitats, amb independència dels vincles jurídics que tinguen establits entre ells, havent de demostrar en aquest cas davant de l'ajuntament que comptarà amb els mitjans necessaris per a l'execució del programa d'actuació integrada, presentant els compromisos o documents d'anàloga naturalesa que hagen subscrit entre ambdós. L'anterior s'aplicarà, en tot cas, quan concórrega a la licitació una agrupació d'interés urbanístic.  
3. La justificació de la solvència tècnica i professional de les agrupacions d'interés econòmic, unions temporals d'empreses o altres agrupacions de persones naturals o jurídiques que decidisquen concórrer conjuntament al concurs podrà basar-se en els requisits de solvència de, almenys, un dels seus membres.  
XVI. Garanties  
1. Els que desitgen participar en el procediment de licitació del Programa d'Actuació Integrada per al Desenvolupament de l'Àrea de Repartiment Colata hauran de constituir, en la forma i als efectes previstos en la legislació reguladora de la contractació administrativa, una garantia provisional equivalent al 2% de l'estimació aproximada de les càrregues del programa, IVA no inclòs, la qual cosa equival a una quantia de tres-cents nou mil cent setanta-quatre euros (309.174,00 euros, IVA no inclòs), admetent-se mitjans complementaris al financer.   
La garantia provisional respondrà -des de l'aprovació definitiva de la modificació número 9 de PGOU- del manteniment de les propostes de programa pels licitadors fins a l'adjudicació definitiva, i de la proposta de l'adjudicatari fins a la formalització del contracte per al desenvolupament i execució dels programes d'actuació integrada. La garantia provisional serà confiscada a aquells licitadors que retiren injustificadament la seua proposició abans de l'adjudicació definitiva.  
2. La garantia definitiva, a constituir en la forma i als efectes previstos en la legislació estatal de contractació administrativa, s'estableix en un deu per cent del valor de les càrregues d'urbanització, IVA no inclòs, del Programa aprovat. S'ingressarà en termini màxim de 15 dies a comptar de la notificació a l'urbanitzador de l'acord d'aprovació i adjudicació del Programa.  
3. Procedirà elevar la garantia definitiva al 20 per cent en el cas que les càrregues urbanístiques es troben incurses en presumpció de temeritat calculada en els termes establits en la legislació de contractes de les administracions públiques.  
XVII. Presentació de proposicions  
1. Lloc i termini de presentació:  
Les proposicions es presentaran al Registre General de l'Ajuntament de Montaverner, plaça Major, 6, codi postal 46976, telèfon 971 594 885, fax 735 770 813, en horari de 09.00 a 14.00 hores, durant els tres mesos següents a la publicació de l'anunci del concurs en el Diari Oficial de la Comunitat Valenciana. Haurà de tindre's en compte que en cas de presentar-se proposicions per correu l'interessat haurà d'acreditar, amb el resguard corresponent, la data d'imposició de l'enviament a l'oficina de Correus i l'hora, el límit de la qual serà en tot cas les 14.00 hores de l'últim dia del termini.  
2. Formalitats:  
1. Sobre 1, Document u. Es presentarà amb el contingut i les formalitats detallades en l'article 300.1 ROGTU, tenint en compte, respecte al seu contingut que:  
A. Els documents que acrediten els requisits de solvència tècnica i professional, econòmica i financera, es referiran als exigits en les base XV d'aquestes bases particulars.  
B. Respecte del resguard acreditatiu d'haver constituït la garantia provisional, serà en la quantia exigida en la base XVI d'aquestes bases particulars.  
C. Com a màxim, la finalització de la informació pública dels documents establits en les lletres a) i f) de l'article 126 LUV es produirà dins del termini de dos mesos comptadors des de l'expiració del termini de 3 mesos fixat en l'apartat 1 d'aquesta base XVII. Cada licitador haurà de presentar a l'Ajuntament l'acta notarial que acredite la informació pública de la seua alternativa tècnica dins dels 10 dies següents a la finalització del termini d'exposició pública d'aqueixa alternativa. L'incompliment d'aquesta norma comportarà la no-admissió de la proposta de programa presentada, per entendre's fora de termini.  
Sobre 2. Amb el nom d'Alternativa tècnica, que es presentarà obert i, addicionalment, en suport informàtic. Contindrà la documentació detallada en la base XVIII.  
Sobre 3. Amb el nom de Proposició juridicoeconòmica, que es presentarà així mateix tancat i segellat.  
Haurà d'incloure necessàriament la documentació recollida en el model de l'annex II inclòs en les bases particulars aprovades per l'Acord del Ple de l'Ajuntament de 26 de gener de 2011. Es presentarà degudament firmada i datada. Cada concursant no podrà presentar més d'una proposició, ni formular variants, amb les excepcions establides en la base X. Tampoc podrà subscriure cap proposta en unió temporal amb altres si ja ho ha fet individualment, o figura en més d'una agrupació. L'incompliment d'aquestes normes comportarà la no-admissió de totes les propostes de programa presentades per aquest.  
XVIII. Contingut mínim del document Alternativa tècnica  
L'alternativa tècnica d'aquest programa d'actuació integrada tindrà el contingut següent:  
a) Document de planejament que regule l'ordenació detallada que es pretén desenvolupar. En aquest cas, l'alternativa tècnica no ha d'anar acompanyada necessàriament d'un instrument de planejament de desenvolupament, per incloure's en la modificació número 9 del PGOU sotmesa a informació pública.   
b) Àmbit de l'actuació. És l'àrea de repartiment Colata. No es permetrà la modificació de l'àmbit territorial que es programa per part de l'alternativa tècnica.  
c) Justificació del compliment de les condicions d'integració de l'actuació amb l'entorn.  
d) Existència o no d'agrupació d'interés urbanístic i, si pertoca, estatuts i acords socials d'aquesta.  
e) Terminis que es proposen per al desenvolupament de l'actuació, determinant-se tant el corresponent a les obres d'urbanització com a les obres d'edificació dels solars resultants.  
f) Projecte d'urbanització.  
g) Enunciat dels objectius complementaris que es proposen d'acord amb el que disposa la Llei Urbanística Valenciana, amb indicació expressa, si pertoca, dels compromisos d'edificació simultània a la urbanització que estiga disposat a assumir per damunt del mínim legal.  
h) Mesures de control de qualitat i compliment de les normes de qualitat ambiental, si pertoca. En tot cas, haurà d'emprar-se un 1% del PEM per a control de qualitat. Per a la recepció de l'obra per part de l'Ajuntament caldrà adjuntar un document d'acceptació de les instal·lacions per part de les diferents companyies subministradores de serveis i el servei d'enllumenat públic contractat a nom de l'Ajuntament. Igualment, el director tècnic de l'obra haurà de certificar, i ho haurà de ratificar l'urbanitzador, que totes les parcel·les integrades en el programa disposen de tots els serveis al peu d'aquestes.  
i) Inventari preliminar d'aquelles construccions, plantacions i instal·lacions l'enderroc, destrucció o eradicació de les quals exigisca la urbanització.  
j) Estimació preliminar i general d'aquelles despeses d'urbanització variables.  
XIX. Criteris d'adjudicació  
(art. 135 LUV i 312 ROGTU)  
Els criteris que s'estableixen en aquestes bases es corresponen amb els previstos en l'article 312 del ROGTU. D'altra banda, no s'estima pertinent incloure com a criteris d'adjudicació el relatiu als habitatges protegits, per ser sòl industrial, i es potencia, al contrari, la puntuació referent als programes de restauració paisatgística, com a criteri de preservació del paisatge assumit per l'Ajuntament.   
La puntuació de l'alternativa tècnica representa un 50 per cent de la valoració (100 punts) en relació amb la proposició juridicoeconòmica, que representa l'altre 50 per cent (100 punts).  
Els criteris de puntuació de les alternatives tècniques (100 punts), són els següents:  
a) La qualitat tècnica de l'ordenació proposada (50 punts).   
b) La resolució adequada de la integració de l'actuació al seu entorn (10 punts).  
c) La millor estructuració de dotacions públiques i d'espais lliures (10 punts).   
d) La qualitat tècnica de les resolucions proposades per a la urbanització (10 punts)  
f) Inversió en programes de restauració paisatgística o d'imatge urbana dins de l'àmbit del programa, com a objectius complementaris d'aquest, d'acord amb les directrius establides en els articles 30 a 35 de la Llei 4/2004, de 30 de juny, de la Generalitat, d'Ordenació del Territori i Protecció del Paisatge. (10 punts).  
g) Termini d'execució del programa d'actuació integrada.  
h) Compromís d'edificació simultània a la urbanització dels solars resultants de l'actuació per damunt d'un mínim legalment exigible.  
i) Compromisos addicionals assumits voluntàriament i a càrrec seu per l'urbanitzador.  
j) Mitjans per al control de cada una de les prestacions que constitueixen l'objecte del programa. Els criteris establits en les quatre lletres anteriors representaran en conjunt 10 punts.   
Aquests percentatges són l'equivalència percentual dels criteris municipals que es volen imposar en el sector objecte de programació, i responen a qüestions d'oportunitat sense minva de la qualitat. S'ha optat per aplicar un major percentatge (dins del marge possible) a aquells criteris que es consideren rellevants a fi d'obtindre una adequada obra d'urbanització, que aquesta administració ha de recepcionar amb respecte al paisatge i al patrimoni arquitectònic.   
Els criteris de puntuació de les proposicions juridicoeconòmiques (100 punts), són els següents:  
a) Import de les càrregues d'urbanització, expressat en euros per metre quadrat d'edificabilitat (35 punts).  
b) La valoració dels terrenys a l'efecte de fixar el coeficient de canvi per al pagament en espècie i la menor proporció de solars o aprofitament que hagen de ser posats a disposició de l'urbanitzador per mitjà de reparcel·lació forçosa com a retribució a compte de tercers amb els qui no tinga contracte suficient, i major proporció de terrenys propis o d'associats que hagen de quedar afectes, amb garantia real inscrita en el Registre de la Propietat, al compliment de les obligacions especials d'edificació derivades de l'aprovació del programa. Es valoren amb una puntuació de 35 punts les majors possibilitats de col·laboració que s'oferisquen fefaentment amb els propietaris afectats pel programa d'actuació integrada (55 punts).   
c) Compromisos financers per a l'execució de les obligacions complementàries assumides voluntàriament i a costa seua per l'urbanitzador (10 punts).   
Aquests percentatges obeeixen al criteri municipal que prima un menor import de les càrregues d'urbanització per a mateixa qualitat de la urbanització, per ser aquesta administració receptora de les infraestructures, i es primen al seu torn, els compromisos financers addicionals que assumisca l'agent urbanitzador de forma complementària, sempre que redunden a favor de la comunitat. Se li assigna la menor puntuació possible a la valoració dels terrenys a fi de no primar les espirals especulatives i posar en el mercat sòl urbanitzat a preus competitius.   
La puntuació mínima que ha de superar l'alternativa tècnica per a poder ser valorada la proposició juridicoeconòmica és de 70 punts. Es fixa aquest percentatge per a primar la qualitat de les infraestructures que s'han d'executar.   
XX. Adjudicació del programa  
(art. 286.1.g del Reglament d'Ordenació i Gestió Territorial i Urbanística)  
1. Procediment i forma d'adjudicació (art. 299 ROGTU)  
A) A l'efecte de qualificar la documentació presentada, d'emetre un informe sobre el seu contingut i de realitzar una proposta d'adjudicació d'aquest programa, es constituirà una mes de qualificació, integrada, com a mínim, per:  
a) La secretària / interventora municipal.  
b) Funcionari habilitat en tasques d'intervenció municipal.  
c) Un tècnic municipal competent per raó de la matèria.  
d) La tècnica d'administració general adscrita a l'àrea d'urbanisme de l'Ajuntament.  
B) Dins del termini de deu dies, comptador de la data última de presentació de la documentació acreditativa de la informació pública de la totalitat de les alternatives tècniques, la mesa de qualificació procedirà a la qualificació del document u presentat pels licitadors en sessió no pública.   
Si la mesa observa defectes o omissions esmenables en la documentació presentada podrà concedir, si ho estima convenient, un termini no superior a 3 dies perquè el licitador, els esmene. Si la documentació conté defectes substancials o deficiències materials no esmenables, es rebutjarà la proposició.  
Qualificat el document u, s'iniciarà el termini màxim de quinze dies per a l'emissió d'informes i una nova qualificació d'aquelles alternatives tècniques i, si pertoca, instruments de planejament de què s'acompanyen, formulades per aspirants qualificats favorablement. Durant aquest període, l'Ajuntament podrà requerir els licitadors perquè, en el termini màxim que fixen les bases particulars, aclarisquen la documentació presentada, esmenen l'omesa, o completen la que siga insuficient; se suspendran en aquest cas els terminis d'emissió d'informes.  
C) Amb un informe previ de la mesa de qualificació sobre les alternatives tècniques que han rebut una puntuació superior a la mínima fixada per les bases particulars, per un decret de l'Alcaldia es determinarà la dita circumstància, i es notificarà als interessats.  
D) Dins dels deu dies següents a la data de l'esmentat decret de l'Alcaldia Presidència, la messa de qualificació procedirà, en acte públic, a l'obertura de les proposicions juridicoeconòmiques, i se n'estendrà una acta. La data de l'acte d'obertura de pliques es notificarà als aspirants a urbanitzador i s'exposarà al tauler d'anuncis de l'Ajuntament.  
E) En el termini màxim de deu dies, des de la data de l'obertura de les proposicions juridicoeconòmiques, s'hauran d'emetre informes i una nova qualificació. Durant aquest període, l'Ajuntament podrà requerir els licitadors perquè, en el termini que assenyalen les bases particulars, aclarisquen la documentació presentada, esmenen l'omesa, o completen la que siga insuficient; se suspendran en aquest cas els terminis d'emissió d'informes.  
F) El Ple de l'Ajuntament disposarà d'un termini no superior a tres mesos, comptador des que la mesa de qualificació emeta un informe de les proposicions juridicoeconòmiques, per a adjudicar el programa d'actuació integrada (art. 284 ROGTU). Amb caràcter previ a l'adopció del dit acord, es requerirà a qui ha de ser adjudicatari perquè acredite que està al corrent del compliment de les obligacions tributàries i amb la Seguretat Social imposades per les disposicions vigents.  
2. En cas de demanar-se informes de tècnics externs a l'Ajuntament, se suspendran els terminis fixats en el dispositiu anterior, amb vista a permetre la tramitació i resolució de l'expedient de contractació d'aquest servei tècnic, així com l'emissió dels informes que s'emeten en compliment de la prestació objecte d'aquest contracte administratiu. La suspensió no tindrà una duració superior a tres mesos.  
3. Si la complexitat del programa d'actuació integrada ho exigeix, podrà demanar-se un dictamen, no vinculant, del Consell del Territori i el Paisatge. Aquest dictamen serà preceptiu quan es tracte de programes que comprenguen un àmbit superior a 50 hectàrees.  
4. Interromprà els terminis de resolució expressa del programa el requeriment per l'Ajuntament d'informes sobre les propostes de planejament o del projecte d'urbanització presentades a les administracions sectorials afectades, en els termes de la legislació aplicable, general o sectorial. L'acord d'aprovació del PAI, en el cas de ser de caràcter provisional, es publicarà en el Diari Oficial de la Comunitat Valenciana i es notificarà a tots els titulars cadastrals, a més dels aspirants a urbanitzadors, a l'adjudicatari i a qualsevol subjecte que haja comparegut en l'expedient, amb la indicació dels recursos que, si pertoca, siguen procedents. Una vegada que s'haja produït l'aprovació provisional municipal, i a l'efecte de remetre'l a la conselleria competent en matèria d'urbanisme perquè procedisca a la seua aprovació definitiva, serà necessari que l'aspirant a urbanitzador seleccionat:   
- Manifeste l'acceptació expressa dels termes de l'acord municipal d'aprovació provisional del PAI en un termini màxim de 10 dies a la notificació d'aquest.  
- No serà necessària la constitució de la garantia fins a la firma del conveni.  
- No hi haurà firma del conveni fins que es produïsca l'aprovació definitiva del PAI.  
- Serà requisit inexcusable per a la firma del conveni amb l'urbanitzador que el programa haja sigut notificat a tots els interessats i que haja adquirit fermesa en via administrativa.  
La demora en el termini de resolució expressa de què dispose la conselleria competent en matèria d'urbanisme per a acordar l'aprovació definitiva d'un instrument de planejament relacionat amb un PAI no generarà dret de retaxació amb càrrec a la propietat del sòl ni amb càrrec a l'Ajuntament pel període que es produïsca la demora de l'òrgan autonòmic. No es podrà al·legar en aquests casos la retaxació per part de l'urbanitzador davant de l'Ajuntament. En el cas que la conselleria competent en matèria d'urbanisme impose condicions addicionals que provoquen increments de l'obra civil que s'ha d'executar, la fixació del preu definitiu es realitzarà pel procediment de concurrència competitiva de selecció de l'empresari constructor, amb l'establiment previ per part de l'administració municipal de l'import màxim que servisca de punt de partida a la licitació. Els conceptes econòmics corresponents es veuran incrementats en la forma establida en la normativa vigent.  
XXI. Obligacions de l'adjudicatari  
L'adjudicatari haurà de fer-se càrrec de reembossar a l'empresa Innovem, SL, els imports dels documents tècnics de la modificació de PGOU número 9, elaborats per aquesta, que pugen a la quantitat de tres-cents quatre mil tres-cents dèsset euros (304.317,00 euros IVA no inclòs). Aquest compromís d'obligació de pagament haurà de ser assumit expressament pels licitadors en la proposició presentada, i es farà efectiva de forma simultània a l'adjudicació definitiva.   
Títol III. Execució del contracte  
XXI. Formalització del contracte  
1. Amb anterioritat a la formalització del contracte amb l'Ajuntament, l'adjudicatari del programa d'actuació integrada haurà de presentar un resguard acreditatiu d'haver constituït la garantia definitiva en els termes que disposa la base XVI d'aquestes bases, un justificant d'alta en l'impost sobre activitats econòmiques com a promotor immobiliari de terrenys (epígraf 833.1) i un compromís exprés d'assumir el pagament de les taxes per prestació de serveis urbanístics que resulten exigibles d'acord amb el que disposen les corresponents ordenances fiscals.  
2. En el termini d'un mes a partir de la notificació de l'acord d'aprovació i adjudicació del programa d'actuació integrada a l'adjudicatari, es procedirà a formalitzar en un document administratiu el contracte per al desenvolupament i execució del programa d'actuació integrada. El document de formalització serà firmat per l'alcalde, l'urbanitzador i el secretari de la corporació a efectes de fedatari públic, i s'hi annexarà un exemplar de les bases particulars de programació.  
3. El contracte podrà elevar-se a escriptura pública quan ho sol·licite alguna de les parts. En tot cas, les despeses derivades del seu atorgament seran assumides per l'urbanitzador.  
4. Si per una causa imputable a l'urbanitzador no poguera formalitzar-se el contracte dins del termini indicat, l'Ajuntament podria acordar-ne la resolució, seguint a aquest efecte el procediment establit en la legislació estatal reguladora de la contractació administrativa.  
XXII. Compliment del contracte i resolució  
1. La relació jurídica entre l'Ajuntament i l'urbanitzador s'extingeix per compliment o per resolució.  
2. El contracte s'entendrà complit amb motiu de l'adequada execució de la totalitat de les prestacions que s'hi inclouen.  
3. Són causes de resolució del contracte les següents:  
a) La mort o incapacitat sobrevinguda de l'urbanitzador o l'extinció de la personalitat jurídica de l'empresa urbanitzadora.  
b) La declaració de fallida, de suspensió de pagaments, de concurs de creditors o d'insolvent fallit en qualsevol procediment o l'acord de quitament i espera.  
c) El mutu acord entre l'Ajuntament i l'urbanitzador, sense perjudici de les indemnitzacions que, si pertoca, siguen procedents en benefici dels propietaris de terrenys o altres afectats.  
d) La falta de prestació en termini de la garantia definitiva i la no-formalització del contracte de desenvolupament dins del termini.  
e) La demora en el compliment del termini global d'execució de la programació i urbanització proposada.   
f) La comissió per l'urbanitzador d'infraccions urbanístiques o mediambientals greus o molt greus en relació amb l'àmbit programat.  
g) L'obstaculització per l'urbanitzador de l'exercici dels drets i deures urbanístics dels afectats per la programació o la realització de pràctiques manifestament restrictives de la competència en el mercat immobiliari relacionades amb el programa.  
h) La caducitat del programa per transcurs del termini total per a emprendre'l i, si pertoca, la pròrroga.   
i) El descobriment de condicions territorials no tingudes en compte en acordar la programació i que facen legalment inviable la prossecució d'aquesta, sense perjudici de les compensacions que, si pertoca, siguen procedents o de la possibilitat d'esmenar les seues previsions, si això fóra possible, sense desvirtuar-les substancialment.  
j) La resolució anticipada de l'adjudicació per a la seua gestió directa per una causa justificada d'interés públic, sense perjudici de les compensacions econòmiques que això comporte i que haurà d'avaluar l'acord corresponent.  
k) La suspensió de llicències en l'àmbit programat, l'aprovació de plans o projectes incompatibles amb el desenvolupament del programa, així com les resolucions administratives que impedisquen prosseguir-lo o en paralitzen el desenvolupament material o econòmic per inactivitat de l'administració durant més de sis mesos i de manera rellevant; l'urbanitzador tindrà dret a instar la resolució amb les compensacions procedents.  
l) La renúncia de l'urbanitzador davant d'una retaxació de càrregues fundada en una causa legal que implique un increment de l'import de les càrregues previst en la proposició juridicoeconòmica superior al 20 per cent.  
m) La inactivitat injustificada de l'urbanitzador durant un període de sis mesos consecutius o nou alterns.  
n) L'incompliment tant del termini total com dels terminis parcials quan implique l'incompliment del termini total.  
o) L'incompliment greu dels deures essencials de l'urbanitzador directament imposats per la Llei Urbanística Valenciana.  
p) L'incompliment greu de les restants obligacions contractuals essencials.  
4. L'Ajuntament, en resoldre l'adjudicació, podrà acordar que l'urbanitzador continue l'execució del programa amb les seues mateixes condicions, durant el temps indispensable per a evitar perjudicis a l'interés públic.  
5. La resolució de l'adjudicació serà acordada per l'Ajuntament, amb l'audiència prèvia a l'urbanitzador per un termini de 10 dies hàbils, i amb el dictamen previ del Consell del Territori i el Paisatge, que podrà ser instat també per l'urbanitzador. Sense perjudici de les responsabilitats econòmiques que pertoquen, això determinarà la cancel·lació de la programació i la subjecció de l'àmbit de l'actuació al règim del sòl urbanitzable sense programació.   
XXIII. Recepció de les obres  
Les obres d'urbanització, realitzades per urbanitzador competent i ubicades en domini públic, s'entendran rebudes als tres mesos del seu oferiment formal a l'Ajuntament sense una resposta administrativa expressa, o des que queden obertes a l'ús públic. Des del moment que s'entenguen rebudes, quedaran en període de garantia durant dotze mesos, en els quals l'urbanitzador respondrà dels defectes constructius que s'hi manifesten. Finalitzat aquest període, serà procedent la devolució de les garanties prestades per l'urbanitzador.  
XXIV. Prerrogatives de l'administració  
(art. 286.1.e del Reglament d'Ordenació i Gestió Territorial i Urbanística)  
L'Ajuntament té totes les prerrogatives que, en general, reconeix la legislació de contractes de les administracions públiques, entre aquestes, les d'interpretar aquest contracte administratiu especial, resoldre els dubtes que n'oferisca el compliment, modificar els termes de l'adjudicació per causes imprevistes o no previstes en aquestes bases i que siguen d'interés públic, acordar-ne la resolució i determinar els efectes d'aquesta, de conformitat amb les causes, procediment i efectes establits en la LUV i en el ROGTU.  
XXV. Jurisdicció competent  
(art. 286.1.f del Reglament d'Ordenació i Gestió Territorial i Urbanística)  
És competent l'ordre jurisdiccional contenciós administratiu per a conéixer de les qüestions que puguen suscitar-se en la preparació, resolució, i execució del contracte administratiu especial entre l'administració i l'agent urbanitzador seleccionat en pública concurrència.  
XXVI. Bases generals de caràcter supletori  
En tot allò no disposat en aquestes bases particulars regiran les disposicions de la Llei 16/2005, de 30 de desembre, de la Generalitat, Urbanística Valenciana, del Decret 67/2006, de 19 de maig, del Consell, pel qual s'aprova el Reglament d'Ordenació i Gestió Territorial i Urbanística, de la Llei 30/2007, de 30 d'octubre, de Contractes de les Administracions Publiques, i del Reial Decret 817/2009, de 8 de maig, que desplega parcialment la Llei 30/2007 LCSP, així com la normativa autonòmica que s'aprove en el desplegament de la llei.   
Disposició final única. Entrada en vigor  
Aquestes bases entraran en vigor als 15 dies de la seua publicació íntegra en el Butlletí Oficial de la Província, de conformitat amb el que estableix l'article 70.2, en relació amb el 65.2 de la Llei 7/1985, de 2 d'abril, Reguladora de les Bases de Règim Local.  
ANNEX I  
Condicions tècniques mínimes per al desenvolupament del projecte d'execució de la urbanització  
- Condicionants tècnics:  
· Coordinació amb les companyies subministradores. Abans de l'aprovació del projecte d'urbanització caldrà acreditar la coordinació i acceptació dels serveis previstos amb/per les entitats que en són responsables: Iberdrola, Telefónica, Aguas, EPSAR, CEGAS, Sindicat de Regs o el mateix Ajuntament. En particular, haurà d'acreditar-se l'execució o si pertoca la innecessarietat de les infraestructures bàsiques de les xarxes de gas, a fi de coordinar-les amb les obres de la unitat d'execució, sense un sobrecost per al programa.   
· Xarxa viària. Les seccions tipus dels vials s'ajustaran a les d'actuacions limítrofes i d'acord amb els criteris municipals.  
La xarxa viària incorporarà les partides necessàries per a constituir els sobretalussos de sustentació de voreres o, si pertoca, els murs de contenció i delimitació dels límits de la unitat d'execució.  
La vorera mínima serà d'1,50 m, suprimint amplàries inferiors. Els fanals dels carrers de vianants o de coexistència s'ajustaran a dissenys específics per a aquests casos.  
Els pendents transversals d'acabat dels paviments seran del 3% en calçades (bombament transversal) i de l'1,5% en voreres.  
Es compliran els criteris i limitacions establits en la normativa d'accessibilitat.  
· Infraestructures i serveis. L'urbanitzador haurà de definir i executar les distintes obres del projecte d'acord amb els criteris, qualitats i abast que assenyalen els distints organismes responsables.  
· Connexions. L'urbanitzador haurà de definir i executar les connexions i preses necessàries de les obres, serveis i infraestructures previstos, fins al punt i amb les condicions que fixen els distints organismes responsables, garantint l'efectiva integració amb els àmbits urbanístics limítrofs.  
· Zones verdes. Serà de qualitat i disseny adequats, d'acord amb els criteris municipals seguits en actuacions semblants i recents, i incorporaran sistemes de reg automatitzat així com equips, instal·lacions i mobiliari urbà acords i compatibles amb un manteniment eficaç. S'inclourà en el pressupost, a càrrec de l'actuació, el cost del manteniment de la jardineria i instal·lacions de les zones verdes durant el període de garantia.  
· Senyalització. La senyalització vertical es definirà amb pals d'alumini estriats i senyals d'alumini, segons model municipal. Incorporarà la dels encreuaments i accessos en l'entorn de la unitat d'execució que siga necessària per a la seua correcta interpretació i coordinació. S'inclourà també la senyalització informativa i l'específica de carrers de coexistència o de carril bici, si és el cas.  
· Aigua potable. El disseny definitiu de la xarxa i peces especials, així com dels trams de connexió que calguen, s'adaptarà a les especificacions de la companyia subministradora.  
· Enllumenat. A fi de caracteritzar l'actuació, es promourà un disseny específic i de qualitat adequat als objectius del sector per a aquells elements singulars que defineixen la imatge del recinte que s'urbanitza: fanals, mobiliari urbà, etc.  
- Condicionants genèrics:  
· Abans de l'aprovació del projecte d'urbanització, l'urbanitzador presentarà els informes de viabilitat de les companyies subministradores, que confirmen la idoneïtat de les solucions projectades i servisquen de base al conveni que s'ha d'establir amb cada una d'aquelles, i que haurà d'aportar-se a l'Ajuntament abans del començament de l'execució de les obres (acta de comprovació del replantejament).  
· En vista dels compromisos de coordinació amb les companyies esmentades de què s'acompanya l'oferta del promotor, s'adverteix aquest que l'Ajuntament no admetrà supòsits de retaxació de càrregues basats en eventuals carències o omissions de les xarxes de serveis previstos respecte a les que definitivament s'implanten i justifiquen en el projecte.  
Cosa que es fa pública perquè se'n prenga coneixement.  
ANNEX II  
Proposició juridicoeconòmica. Model de proposició juridicoeconòmica (art. 127 LUV i 302-ROGTU)  
(Nom i cognoms) ..., amb NIF, en nom propi o representació de la (mercantil/UTE/agrupació d'interés urbanístic) ..., domiciliada, a l'efecte de notificacions, al carrer ..., i amb CIF núm. ..., assabentat/ada del concurs convocat per a l'adjudicació del Programa d'Actuació Integrada ..., segons l'anunci publicat en el DOCV núm. ... de data ..., formule aquesta proposició per al desenvolupament de l'esmentat programa amb subjecció a les determinacions següents:  
1. Relacions entre l'urbanitzador i els propietaris.  
(informació detallada a propietaris)  
1.A. Modalitat o modalitats de retribució a l'urbanitzador.  
1.B. Magnituds urbanístiques rellevants:  
- Parcel·la mínima.  
- Aprofitament subjectiu.  
- Superfície mínima de terreny per a resultar adjudicatari de parcel·la resultant o de quota indivisa.  
1.C. Import global de càrregues d'urbanització i del coeficient de canvi (expressada en tant per u i indicant el percentatge que rebrà el propietari després del pagament en terrenys i el que correspon al pagament).  
El coeficient de canvi es calcularà d'acord amb les següents dues fórmules matemàtiques, amb idèntic resultat en ambdós (art. 306 ROGTU):  
· Ks = Cs/Vs + Cs.  
Sent:  
Ks = coeficient de canvi  
Cs = costos d'urbanització per metre quadrat de sòl d'origen  
Vs = valor del metre quadrat de sòl d'origen.  
· Kt = Ct/Vt + Ct  
Sent:  
Kt = Coeficient de canvi  
Ct = Costos d'urbanització per metre quadrat de sostre  
Vt = Valor del metre quadrat de sostre sense urbanitzar.  
1.D. Preu del sòl brut a efectes de canvi (expressada amb metre quadrat).  
1.E. Preu del sòl i del sostre resultant.  
1.F. Possibilitat d'optar per la modalitat de retribució en diners i mode, condicions i termini per a l'exercici d'aquesta opció de retribució (art. 302.1.C ROGTU).  
1.G. Estimació preliminar de la repercussió unitària per metre quadrat de les despeses variables i de la indemnització individualitzada que corresponga als interessats per construccions i plantacions que hagen de desaparéixer o per altres conceptes.  
2. Propietats afectes al compliment del programa (art. 127.1.b i 304 ROGTU)  
En el cas en què es pretenga recollir en el contracte que se subscriu amb aquest Ajuntament que l'aspirant a urbanitzador es compromet a afectar terrenys inclosos en l'àmbit de l'actuació, amb una garantia real inscrita al Registre de la Propietat, per a assegurar el compliment de les obligacions pròpies d'urbanitzador i l'execució dels objectius imprescindibles o complementaris del programa, haurà d'incloure la següent documentació referida a aquests terrenys:  
a) Certificat registral de domini i càrregues de data no anterior a quinze dies a la data de presentació de la proposició juridicoeconòmica.  
b) En el cas que els terrenys no estiguen inscrits al Registre de la Propietat a nom de l'aspirant a urbanitzador, s'hauran d'aportar els títols que acrediten el seu dret de propietat o les escriptures públiques atorgades amb tercers que legitimen o li atorguen poder suficient per a afectar amb caràcter real i inscriure aquesta afectació al Registre de la Propietat  
c) Identificació gràfica de les finques que s'afecten mitjançant un plànol cadastral.  
3. Full resum de les dades econòmiques  
(Cal emplenar-lo segons art.127.2 LUV)  
a) Pressupost de licitació obra d'urbanització (haurà de desglossar-se en les partides assenyalades en el punt 4 següent):  
b) Cost de projectes:  
c) Despeses de gestió (%):  
d) Benefici de l'urbanitzador (%):  
e) Càrregues d'urbanització (sense indemnitzacions ni despeses variables) (art. 305 ROGTU):  
f) IVA sobre càrregues d'urbanització  
g) Total càrregues d'urbanització, IVA inclòs  
h) Coeficient de canvi (expressada en tant per u)  
i) Preu del sòl brut a efectes de canvi:  
j) Finançament oferit per l'urbanitzador:  
4. Desglossament del pressupost de licitació de l'obra d'urbanització (art. 303 ROGTU).  
Mesuraments i preus unitaris de les partides següents, que no inclouran l'IVA:  
a) Pavimentació de calçades, aparcaments, voreres i xarxa de vianants.  
b) Tractament dels espais lliures, incloent jardineria, arbratge i ornamentació.  
c) Mobiliari urbà.  
d) Senyalització.  
e) Xarxes de distribució d'aigua potable, de reg i d'hidrants contra incendis.  
f) Xarxa de clavegueram per a aigües residuals i sistema de depuració.  
g) Sistema d'evacuació d'aigües pluvials.  
h) Xarxa de distribució d'energia elèctrica, gasificació i comunicacions.  
i) Xarxa d'enllumenat públic.  
j) Obres d'enllaç dels serveis urbanístics amb els de la xarxa primària de dotacions públiques i la resta d'obres de connexió i integració de l'actuació al seu entorn territorial o urbà.  
k) Impost sobre el valor afegit.  
5. Assumpció d'obligació:  
Els aspirants es comprometen explícitament a reembossar a l'empresa Innovem, SL, els imports dels documents tècnics de la modificació del PGOU número 9, elaborats per aquesta, que pugen a la quantitat de tres-cents quatre mil tres-cents dèsset euros (304.317,00 euros IVA no inclòs). D'aquesta manera, els licitadors assumeixen expressament l'obligació de pagament a l'hora de plantejar-ne l'oferta, i es farà efectiva de forma simultània a l'adjudicació definitiva.   
Montaverner, 27 de gener de 2011.- L'alcaldessa: Belén Esteve Pina.